डॉ0 देवसरे की गिनती साहित्य के उन मनीषियों में होती है, जिनकी नसों में बाल साहित्य जुनून की तरह दौड़ता रहा। अपने इसी जुनून के कारण ही वे आकाशवाणी के सहायक निदेशक जैसे पद का परित्याग करके ‘पराग‘ पत्रिका के संपादकत्व को स्वीकारने का साहस जुटा सके। और उनका यह जुनून उनके पूरे सम्पादनकाल (1984-1991) में सहज रूप में परिलक्षित हुआ। यही कारण है कि ‘पराग‘ न सिर्फ इस दौरान अपने उरूज पर रही, बल्कि उसने साहित्य जगत के बीच में बाल साहित्य को एक सम्मानजनक स्थान दिलाने में भी महती भूमिका अदा की।